רועי שרון

ביוגרפיה

שרון נולד וגדל בפתח תקווה ובקרני שומרון לאביגדור ולעדי. הוא בוגר ישיבות תיכוניות בקרני שומרון ובאור עציון. בשירותו הצבאי היה לוחם ומפקד בחטיבת הנח"ל.
את דרכו העיתונאית החל בשנת 2001 ב"רדיו ללא הפסקה". היה עורך תוכניות "משעל על הבוקר" ו"זהבי עצבני". במקביל היה תחקירן בתוכנית "משעל חם" בערוץ 2, וכתב במקומון "זמן תל אביב". בשנת 2003 עבר לעיתון "מעריב" ובשנת 2004 הקים את ערוץ היהדות באתר "nrg" וערך אותו במשך שנתיים.
בשנת 2006 מונה לכתב לענייני מתנחלים של "מעריב" ושימש בתפקיד זה עד שנת 2010. במקביל ניהל את סניף ירושלים של "מעריב". בפברואר 2010 עבר ל"חדשות 10" לתפקיד הכתב בשטחים ופרסם כתבות רבות על הימין הרדיקלי בישראל, פשיעה לאומנית וטרור יהודי. בין היתר, חשף את הספר "תורת המלך", ראיין סוכני שב"כ שהושתלו בימין, ופרסם תחקירים שעסקו בטבח מערת המכפלה, במחתרת בת עין ובחטיבה היהודית בשב"כ.
בנובמבר 2015 הותקף על ידי פעילי ימין בבית הכנסת בגבעת זאב בזמן שסיקר את ההיערכות לקראת פינוי בית הכנסת. בדצמבר 2015 חשף סרטון שתיעד פעילי ימין רוקדים בחתונה כשהם דוקרים בסכינים את תמונתו של הפעוט עלי דוואבשה שהוצת למוות בפיגוע בדומא. בשנת 2016 חשף את ההסכם בו העביר דוידי פרל, ראש מועצה אזורית גוש עציון, דמי שתיקה למתלוננת על הטרדה מינית, לאחר הליך שהחל בפורום תקנה. בעקבות חשיפת ההסכם התפטר פרל מאוחר יותר מראשות המועצה.
במרץ 2017 הודיע על עזיבתו את חדשות 10 לטובת תפקיד של כתב בכיר לענייני צבא וביטחון בתאגיד השידור הישראלי "כאן".
במרץ 2018 שודר סרטו "קבל אריזונה" על תקיפת ישראל את הכור הגרעיני בסוריה עשור קודם לכן. שרון הפיק את הסרט במשותף עם כרמלה מנשה, וכתב את התסריט וכן ביים את הסרט יחד עם אורן אהרוני. הסרט שודר ב'כאן' - הטלוויזיה הישראלית לאחר פרסום ספרו של אהוד אולמרט שקיבל את אישור הצנזורה, ובו חלקה הידוע של ישראל לגבי התקיפה. בסרט פורטו מהלכי ההחלטה והמבצע עצמו, אופן ניהולו ופרטים רבים נוספים, ועל השיחות של ראש הממשלה אולמרט עם נשיא ארצות הברית ג'ורג' ווקר בוש ויועצו היהודי אליוט אברמס מוצגים בו באור חיובי ציפי לבני שהייתה אז סגנית ראש הממשלה ושרת החוץ, עמיר פרץ שהיה שר הביטחון בעת התכנון, אהוד ברק שר הביטחון בעת התקיפה, עמוס ידלין אז ראש אמ"ן, מאיר דגן ראש המוסד, וכן מפקד חיל האוויר דאז אליעזר שקדי. בסרט נראים חדר הבקרה בבור בתל אביב והאישים היושבים ומקבלים את הודעת הטייס המוביל על הצלחת המבצע, וכן צילומי מסמכי המודיעין (מצונזרים בחלקם) שהובילו להחלטה על התקיפה, וחשיפת מידע רב כגון מסלול הטיסה וכן היותם של צילומים מתוך הכור.
סרט זה זכה לחשיפה רבה בתקשורת, אך גם לביקורת שלילית מצד עיתונאים ואנשי צבא בגין סיכון עתידי לישראל ועצירת אפשרות תגובה דומה, וכן בגלל ההקשר הפוליטי במיוחד עם אהוד אולמרט ואהוד ברק.
באוקטובר 2018 חשף כי ארבעה חודשים אחרי שהוכתר בהצלחה, הקפיא צה"ל את שילוב הלוחמות בחיל השריון, 
במאי 2019 חשף בכאן 11 את פרשת הרב שמואל טל, ראש מוסדות "תורת החיים" ביד בנימין ולפיה, טוען רבה של צפת הרב שמואל אליהו, כי טל שידל אשה שהגיעה להתייעץ עמו בנושאי זוגיות להתגרש מבעלה וניהל עמה קשר קרוב, ולבסוף נאלץ לפצותה בחצי מיליון שקלים. בירור המקרה הוביל לחשיפת טענות על ייעוץ דומה וחשד לקשרים נוספים שהרב ניהל ועורר סערה בקהילתו בשל אישיותו ואורח חייו הקפדני המחמיר. הרב אליהו אף קרא שלא לקבל ממנו לא עצה ולא הלכה והבהיר שטל גרם נזקים לאנשים רבים. מנגד, תומכיו קראו שלא להגיע למסקנות בטרם יתבררו העובדות במלואן בבית דין מיוחד שהוקם לשם כך לבקשת הרב החרדי אשר וייס.

חיים אישיים

שרון הוא בעל תואר ראשון בכלכלה ממכללת אריאל ותואר שני בתקשורת פוליטית מאוניברסיטת בר-אילן.
מתגורר בירושלים, נשוי למעין ליבמן-שרון, רקדנית לשעבר, כוריאוגרפית ויוצרת, מייסדת ויושבת ראש פורום היוצרים הירושלמי "יעל". לזוג שלוש בנות.